text: Шмат прэзентацый кніг беларускіх аўтараў ладзіцца ў межах рэспубліканскай акцыі «Лета з добрай кнігай». Так, у сталічнай публічнай бібліятэцы No 14 маладая пісьменніца Яна Явіч прадставіла свае кнігі для дзяцей «Уцёна хоча ведаць» і «Самыя кветкавыя сны». Краіна дзяцінства — гэта ма-гічны свет, дзе жывуць казкі. Думаецца, што створаныя Янай Явіч казачныя персанажы, сярод якіх — і дапытлівае качанятка Уцёна, і дасціпны пацучок Крысавіца, і юная марсіянка Астраліна, палюбяцца чытачам. Да імпрэзы, якая праходзіла яшчэ і ў межах рэспубліканскага патрыятычнага праекта Книга.BY, далучыўся Беларускі рэспубліканскі саюз моладзі. «Калі вы любіце чытаць і праводзіце канікулы з кнігай у руках, то па-сапраўднаму шчаслівыя», — так другі сакратар Фрунзенскага раённага камітэта БРСМ Леанід Барушка звярнуўся да гасцей прэзентацыі — вучняў пачатковых класаў сталічнай СШ No 116, якую ў свой час скончыла і Яна Явіч. Гэтая прэзентацыя стала для аўтаркі асабліва адметнай! Неабыякавасць да роднай літаратуры ў чарговы раз засведчылі сустрэчы рагачоўскіх чытачоў са сталічнымі гасцямі — старшынёй Мінскага гарадскога аддзялення Саюза пісьменнікаў Беларусі Міхасём Пазняковым ды артыстам тэатра і кіно Сяргеем Краўцам. Пра гэта рэдакцыі «ЛіМа» распавяла наша чытачка Таццяна Макаранка.
  У сярэдняй школе No 6 горада Рагачова, дзе даўно ўжо замацавалася добрая традыцыя запрашаць у госці як вядомых, так і мясцовых літаратараў, Міхась Пазнякоў вёў шчыры дыялог з юнымі чытачамі. Дзеці паказалі добрае веданне творчасці беларускіх пісьменнікаў, з задавальненнем дэкламавалі вершы на роднай мове. Сяргей Кравец уразіў слухачоў сваімі песнямі, многія з якіх створаны на словы Міхася Пазнякова: прысутныя спявалі разам з аўтарамі! А яшчэ ўдзельнікі сустрэчы знаёміліся з новымі кнігамі, выпушчанымі айчынным выдавецтвам «Народная асвета». Тут выйшла кніга і рагачоўскага празаіка Міхася Слівы «Як кнігі дзяўчынку выхавалі» — казкі і апавяданні для малодшых школьнікаў, якую на імпрэзе прадставіў сам аўтар.